Sanger se seun sterf in ongelukBasil de Coning. Foto: Facebook Lydia Winchester, De Coning se publisiteitsbeampte, het aan Maroela Media gesê Jacques en Lynette was by hul restaurant Bushman’s Bar & Grill in Boesmansriviermond toe hulle die tyding gekry het. “Hulle is baie emosioneel. Dit is erger om ŉ kind te verloor as wat dit is om jou ouers te verloor,” het sy gesê. Kapt. Sandra Janse van Rensburg, woordvoerder van die polisie, het aan Maroela Media gesê die ongeluk het Vrydagaand omstreeks 20:30 naby die Life St. George’s-hospitaal in Parkweg, Port Elizabeth plaasgevind. Basil het glo beheer oor die motor verloor voor dit ŉ boom getref het. Volgens Janse van Rensburg was nog ŉ motor vermoedelik by die ongeluk betrokke. Die twee motors het mekaar glo skrams getref voor Basil beheer verloor het. Janse van Rensburg het gesê daar is op die toneel beslag gelê op die ander motor en die polisie ondersoek ŉ saak van strafbare manslag. Talle bekendes en aanhangers van De Coning betoon hul medelye op Facebook en ander sosiale media vir die gesin. Winchester het gesê die begrafnisreëlings sal later bekend gemaak word.